CELEX: 62015CN0022
Language: hr
Date: 2015-01-19 00:00:00
Title: Predmet C-22/15: Tužba podnesena 19. siječnja 2015. – Europska komisija protiv Kraljevine Nizozemske

13.7.2015   
            
            
               HR
            
            
               Službeni list Europske unije
            
            
               C 228/2
            
         Tužba podnesena 19. siječnja 2015. – Europska komisija protiv Kraljevine Nizozemske
   (Predmet C-22/15)
   (2015/C 228/02)
   Jezik postupka: nizozemski
   
      Stranke
   
   
      Tužitelj: Europska komisija (zastupnici: L. Lozano Palacios i G. Wils)
   
      Tuženik: Kraljevina Nizozemska
   
      Tužbeni zahtjev
   
   Komisija od Suda zahtijeva da:
   
               —
            
            
               utvrdi da Kraljevina Nizozemska nije ispunila obveze koje ima na temelju članka 2. stavka 1., članka 24. stavka 1. i članka 133. u vezi s člankom 132. stavkom 1. točkom (m) Direktive Vijeća 2006/112/EZ (1) od 28. studenoga 2006. o zajedničkom sustavu poreza na dodanu vrijednost (Direktiva o PDV-u) jer je od PDV-a izuzela iznajmljivanje vezova i spremišta za plovila članovima udruženja za sportove na vodi koja u okviru svojih usluga ne zapošljavaju jednu ili više osoba radi obavljanja aktivnosti povezanih s plovidbom ili slobodnim vremenom, a koje se ne mogu izjednačiti sa sportom ili fizičkim odgojem;
            
         
               —
            
            
               utvrdi da Kraljevina Nizozemska nije ispunila obveze koje ima na temelju članka 2. stavka 1., članka 24. stavka 1. i članka 133. u vezi s člankom 132. stavkom 1. točkom (m) Direktive 2006/112/EZ, jer je izuzeće od PDV-a na iznajmljivanje vezova i spremišta za plovila ograničila na udruženja za sportove na vodi koja u okviru svojih usluga ne zapošljavaju jednu ili više osoba, pod uvjetom da je riječ o iznajmljivanju članovima koji se bave sportom, a iznajmljivanje je usko povezano s bavljenjem tim sportom te je za njega neophodno;
            
         
               —
            
            
               naloži Kraljevini Nizozemskoj snošenje troškova.
            
         
      Tužbeni razlozi i glavni argumenti
   
   
               1.
            
            
               Direktiva 2006/112/EZ obvezuje države članice da izuzmu od PDV-a isporuke određenih usluga koje su usko povezane sa sportom ili fizičkim odgojem a koje neprofitne organizacije isporučuju osobama koje sudjeluju u sportu ili fizičkom odgoju.
            
         
               2.
            
            
               Člankom 11. stavkom 1. točkom (e) nizozemskog Wet Omzetbelasting 1968 (Zakon o porezu na promet iz 1968.) od PDV-a su izuzete usluge koje sportska udruženja pružaju svojim članovima, osim usluga udruženja za sportove na vodi koja u okviru svojih usluga zapošljavaju jednu ili više osoba, ako se te usluge sastoje od izvršavanja djelatnosti koje se odnose na plovila ili od stavljanja na raspolaganje vezova i spremišta za plovila uz pomoć navedenih osoba.
            
         
               3.
            
            
               Ovo je nizozemsko izuzeće prema mišljenju Komisije istodobno previše široko i previše usko.
            
         
               4.
            
            
               Kao prvo, Komisija prigovara da izuzeće nije ograničeno na iznajmljivanje članovima neprofitnih organizacija koji se bave sportom, već se odnosi i na iznajmljivanje članovima tih organizacija koji plovila smještena na iznajmljenom vezu ili spremištu koriste jednostavno za rekreaciju, ili ih čak koriste za stanovanje, bez da napuštaju vez. U tom je pogledu izuzeće suprotno članku 2. stavku 1., članku 24. stavku 1. i članku 133. Direktive o PDV-u.
            
         
               5.
            
            
               Kao drugo, Komisija prigovara da predmetna udruženja, kako bi koristila izuzeće, ne smiju imati zaposlenike. Time je Nizozemska dodala uvjet koji premašuje ono je što dopušteno člankom 133. (u vezi s člankom 132. stavkom 1. točkom (m)) Direktive o PDV-u.
            
         
      (1)  SL L 347, str. 1. (SL, posebno izdanje na hrvatskom jeziku, poglavlje 9., svezak 1., str. 120.).